Дэфтэр зыбжанэ къащтэ
КъБР-м и Парламентым и УнафэщI Егоровэ Татьянэ зи чэзу зэIущIэр дыгъуасэ иригъэкIуэкIащ. Абы хэтащ ФедерацэмкIэ и Советым и сенатор Ульбашев Мухьэрбий, УФ-м и Къэрал Думэм и депутат Геккиев Заур, КъБР-м и прокурор Хабаров Николай, депутатхэр.
ЗэIущIэм щыхахащ республикэм и суд IуэхущIапIэ зыбжанэм я зэзыгъэкIуж хеящIэхэр. Налшык къалэм и суд IуэхущIапIэ №2-м ягъэуващ Бекишев Аслъэн, Налшык суд IуэхущIапIэ № 5-м - Бечелов Радмир, Тэрч районым и суд IуэхущIапIэ №2-м - Лъостэн Аслъэн.
Депутатхэр едэIуащ «Къэбэрдей-Балъкъэр Республикэм и Конституцэм халъхьэ зэхъуэкIыныгъэхэм теухуауэ» КъБР-м и законым и проектым. КъБР-м и Парламентым Законодательствэмрэ щIыпIэ унафэр зэрызрахьэ IуэхухэмкIэ и комитетым и унафэщI Мэлбахъуэ Борис зэрыжиIамкIэ, Урысей Федерацэм и Конституцэм халъхьэ зэхъуэкIыныгъэм и IуэхукIэ 2020 гъэм гъатхэпэм и 14-м къыдагъэкIа «Къэрал унафэр зэрызрагъакIуэ Iуэхугъуэ щхьэхуэхэр егъэфIэкIуэным теухуауэ» УФ-м и Законым ипкъ иткIэ 2020 гъэм жэпуэгъуэм и 8-м КъБР-м и Парламентым и УнафэщI Егоровэ Татьянэ и унафэкIэ къызэрагъэпэщауэ щытащ КъБР-м и Конституцэмрэ республикэм и законхэмрэ халъхьэну зэхъуэкIыныгъэхэр зыгъэхьэзырыну лэжьакIуэ гупыр. Абы хагъэхьащ КъБР-м и Парламентым и депутатхэр, республикэм и Iэтащхьэм и Администрацэмрэ Правительствэмрэ, щIыналъэм и прокуратурэм, Урысейм ЮстицэмкIэ и министерствэм и щIыналъэ къудамэм, КъБР-м и Конституцэ, Нэхъыщхьэ судхэм, Жылагъуэ палатэм, КъБР-м цIыхухэм я хуитыныгъэхэр хъумэнымкIэ уполномоченнэм и аппаратым, щIэныгъэ, жылагъуэ зэгухьэныгъэхэм я лIыкIуэхэр. Абыхэм ирагъэкIуэкIа зэIущIи 6-м Iуэхугъуэ 70-м щIигъу къыщаIэтащ.
- КъБР-м и Конституцэм хэтлъхьэну къэдгъэлъэгъуа зэхъуэкIыныгъэхэр 40-м щIегъу, - жиIащ Мэлбахъуэм. - Нэхъыщхьэхэм ящыщу къыхэзгъэщынут: щIыналъэм и Конституцэм и Iыхьэ 70-м халъхьэ зэхъуэкIыныгъэхэмкIэ ягъэбелджылы Урысей Федерацэмрэ Къэбэрдей-Балъкъэр Республикэмрэ зэрызэдэлэжьэну унэтIыныгъэхэр. Къэбэрдей-Балъкъэр Республикэм и Iэтащхьэм и къулыкъур зыхуагъэлъагъуэм хуагъэув мардэхэри нэхъ ткIий ящI. Апхуэдэу, КъБР-м и Конституцэм и Iыхьэ 79-м къызэрыщыгъэлъэгъуамкIэ, а къулыкъур зратыну хуитыр Урысей Федерацэм зэпымыууэ щыпсэу цIыхурщ. Къэралым и Конституцэм и Iыхьэ 129-м халъхьа зэхъуэкIыныгъэм, Урысей Федерацэм и щIыналъэм и прокурор къулыкъум ягъэувыным теухуауэ къэрал IэнатIэхэм емычэнджэщыныр къызыщыгъэлъэгъуам, ипкъ иткIэ республикэм и Конституцэм и Iыхьэ 127-р (Къэбэрдей-Балъкъэр Республикэм и прокурорыр зэрыхах щIыкIэр къыщыхьар) хагъэкIыж. Апхуэдэуи законопроектым тету Конституцэм хагъэкI хеящIэхэм я статусым, федеральнэ судхэм я лэжьыгъэр къызэрызэрагъэпэщым ятеухуа положенэхэр, сыту жыпIэмэ а Iуэхухэр зезыгъакIуэр федеральнэ законодательствэращ. Федеральнэ законодательствэм игъуэта зэхъуэкIыныгъэхэм тещIыхьауэ республикэм и Конституцэм халъхьэ зэхъуэкIыныгъэ зыбжанэр теухуащ Къэбэрдей-Балъкъэр Республикэм и Iэтащхьэмрэ КъБР-м и Парламентымрэ я пщэрылъхэр гъэбелджылыным. Ахэри законопроектым къыщыгъэлъэгъуа адрей зэхъуэкIыныгъэхэри къыддэфIыгъыну дыщогугъ.
КъБР-м и Конституцэм халъхьэ зэхъуэкIыныгъэхэр япэ еджэгъуэм къыщащта нэужь, Къэбэрдей-Балъкъэрымрэ Осетие Ищхъэрэ-Аланиемрэ зэрызэдэлэжьэну щIыкIэм теухауэ зэхагъэува зэгурыIуэныгъэм тепсэлъыхьащ. КъБР-м экономикэ зыужьыныгъэмкIэ и министр Рахаев Борис къыхигъэщащ щIыналъэхэр сату-экономикэ, щIэныгъэ-техникэ, щэнхабзэ, нэгъуэщI IэнатIэхэмкIи зэрызэдэлэжьэну щIыкIэр законопроектым къызэрыщагъэлъэгъуар. Депутатхэм ар даIыгъащ.
КъыкIэлъыкIуэу япэ еджэгъуэу хэплъащ «Къэбэрдей-Балъкъэр Республикэми бюджетыр зыхущыщIэр зэгъэзэхуэн папщIэ, федеральнэ бюджетым къыхэкIыу щIыналъэм бюджет кредит къыхуэгъэкIуэным теухуа зэгурыIуэныгъэм дыщIагъужахэр къэщтэным теухуауэ» КъБР-м и законым и проектым.
ЗэIущIэм щытепсэлъыхьащ Урысей Федерацэм и Президент Путин Владимир мэлыжьыхьым и 21-м УФ-м и Федеральнэ Зэхуэсым Зэрызыхуигъэзам къыщыгъэлъэгъуахэр гъэзэщIэным ехьэлIауэ КъБР-м и Парламентым иригъэкIуэкIыну Iуэхухэм. КъБР-м и Парламентым Къэпщытэныгъэмрэ регламентымкIэ и комитетым и унафэщI Кансаевэ Еленэ жиIащ республикэм и хабзэубзыху орган нэхъыщхьэр зэлэжьыну Iуэхугъуэ 28-рэ къызэрагъэлъэгъуар, абы Правительствэм хухах сыхьэту 10, комитетхэм я зэIущIэу 11, стIол хъурейуэ, семинару, конференцу 5, нэгъуэщIхэри къызэрызэщIиубыдэр.
ЗэIущIэм и кIэм Егоровэ Татьянэ депутатхэм ехъуэхъуащ накъыгъэ махуэшхуэхэмкIэ, апхуэдэуи къыхигъэщащ ТекIуэныгъэм и махуэм ирихьэлIэу Хэку зауэшхуэм хэтахэм гулъытэ зэрыхуащI хабзэм тетыну зэращыгугъыр.
БАГЪЭТЫР Луизэ.
